Diari Oficial de la Generalitat Valenciana


Sumari del DOGV 3387, del 04-12-1998 (1998/9572)

ORDRE de 26 de novembre de 1998, de la Conselleria d'Ocupació, Indústria i Comerç, per la qual s'estableix un programa d'ajudes per al desenrotllament i promoció de l'economia social en el medi rural per a l'exercici 1999.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3387

Data del DOGV
:   04-12-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/9572


Data del document
:   26-11-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

ORDRE de 26 de novembre de 1998, de la Conselleria d'Ocupació, Indústria i Comerç, per la qual s'estableix un programa d'ajudes per al desenrotllament i promoció de l'economia social en el medi rural per a l'exercici 1999. [1998/X9572]
  
La Conselleria d'Ocupació, Indústria i Comerç per la present ordre té per objecte la promoció de l'economia social en sectors clau per al desenrotllament de l'ocupació en la Comunitat Valenciana, i també el suport d'accions que tendisquen a corregir els desequilibris territorials.
  
El present programa d'ajudes pretén dinamitzar, fomentar, promocionar el moviment cooperatiu i de l'economia social en general.
  
En virtut d'això i fent ús de la facultat que m'atribueixen la Llei de Govern Valencià en l'article 35 i l'article 47 de la Llei d'Hisenda Pública de la Generalitat Valenciana,
  
ORDENE
  
Article 1. Objecte i àmbit
  
La present ordre té com a objecte incrementar i estabilitzar l'ocupació valenciana a través del suport a iniciatives configurades com a projectes concrets de promoció econòmica i d'ocupació en el medi rural, d'acord amb les consignacions pressupostàries que a aquest efecte establisca la Llei de Pressupostos de la Generalitat Valenciana per a 1999.
  
Article 2. Accions susceptibles de suport
  
1. Les ajudes previstes en esta ordre aniran destinades a les següents actuacions:
  
1.1 Ajudes a la creació de noves empreses d'economia social o ampliació de ja existents en zones rurals:
  
A) Inversions en immobilitzat material, preferentment en elements productius, que realitzen, dins de l'any 1999, les societats laborals i cooperatives que creen i/o mantinguen llocs de treball, i que tinguen centre de treball en alguna comarca considerada com a zona rural. La quantia de la subvenció serà de fins al 50% de la inversió i com a màxim de 5.000.000 de pessetes.
  
B) Ajudes per a la integració sociolaboral de desocupats en entitats d'economia social. La quantia de la subvenció serà de 750.000 pessetes.
  
1.2 Ajudes per a la creació o desenrotllament de cooperatives de segon o ulterior grau i/o acords o concerts, per a la fusió de cooperatives o per a l'establiment de grups cooperatius. L'ajuda serà de fins al 30% de l'import de l'aportació a capital social desemborsat, dins de l'any 1999, amb un màxim d'1.500.000 pessetes per entitat sol·licitant i sempre que l'esmentada capitalització s'haja produït en 1999.
  
1.3 Ajudes per a la contractació indefinida de desocupats com a tècnics especialitzats en dinamització del medi rural. La quantia de la subvenció serà de fins al 50% de les despeses salarials de l'any 1999, sense que puga sobrepassar els 2.000.000 de pessetes.
  
2. Podran acollir-se a les ajudes regulades en la present ordre les actuacions realitzades a partir de l'1 de gener de 1999.
  
3. L'import de les ajudes concedides a l'empara d'esta ordre no podrà fer que l'import total d'ajudes de minimis que rep l'entitat beneficiària durant un període de tres anys siga superior al límit de 100.000 euros.
  
4. Les ajudes establides per la present ordre seran compatibles entre si. També ho seran amb altres concedides per a la mateixa acció subvencionable, sempre que l'import de les ajudes concurrents no supere el màxim establit per aquella de les convocatòries que establisca una major quantia d'ajuda, ni en qualsevol cas el cost de l'activitat a desenrotllar pel beneficiari.
  
Article 3. Beneficiaris
  
Podran beneficiar-se d'estes ajudes les cooperatives i societats laborals de la Comunitat Valenciana, quan duguen a terme actuacions assenyalades en l'article anterior i complisquen els següents requisits:
  
1. Tenir domicili i àmbit d'actuació a la Comunitat Valenciana.
  
2. Estar inscrits en els registres corresponents i donats d'alta com a subjectes passius de l'impost d'activitats econòmiques.
  
3. Compliment de les obligacions imposades per la legislació específica aplicable.
  
Article 4. Presentació de sol·licituds, documentació i termini
  
1. Les sol·licituds per a l'obtenció de les ajudes regulades en la present ordre hauran de dirigir-se a la Direcció General d'Ocupació i Economia Social, i presentar-se en l'imprés normalitzat, en el Registre General de la Conselleria d'Ocupació, Indústria i Comerç o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, acompanyades de la documentació següent en exemplar duplicat:
  
a) Documentació acreditativa i identificativa del sol·licitant i, si és el cas, del seu representant legal. Tractant-se de cooperatives valencianes es podrà substituir l'aportació d'escriptures pels corresponents certificats registrals, que s'uniran d'ofici a la sol·licitud.
  
b) Documentació acreditativa de trobar-se el sol·licitant al corrent en les obligacions tributàries i davant la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda, la vigència de la qual s'haurà d'estendre fins a la data d'acabament del termini de presentació de sol·licituds.
  
c) Dades de domiciliació bancària segons el model facilitat a l'efecte (fitxa de manteniment de tercers), excepte si s'han presentat amb anterioritat davant la Conselleria d'Ocupació, Indústria i Comerç i no han experimentat variació.
  
d) Declaració responsable referida a les ajudes a càrrec a un règim de minimis rebudes per l'entitat durant els últims tres anys, comptats des de la primera ajuda obtinguda per la norma de minimis, amb indicació de l'import, organisme, data de concessió i règim d'ajudes en què s'emparava; o, si és el cas, declaració responsable de no haver-ne rebut cap.
  
e) Per a la subvenció de l'article 2, paràgraf 1.1, lletra a:
  
- Pla d'inversions i de finançament del projecte, en què caldrà aportar factures proforma i pressupost de la inversió prevista.
  
- Informe tècnic de l'entitat que tutele el projecte de creació.
  
f) Per a les subvencions de l'article 2, paràgraf 1.1, lletra b:
  
- Certificat de l'INEM que acredite la desocupació prèvia a la integració com a soci.
  
- Resolució d'alta en la Seguretat Social.
  
- Documentació que acredite l'aportació i desemborsament del soci a capital social.
  
g) Per a la subvenció de l'article 2, paràgraf 1.2:
  
- Memòria de l'empresa explicativa de l'activitat del producte, l'organització comercial i la plantilla actual i previsió futura de la societat sol·licitant i de la cooperativa de segon grau o concert subscrit per les societats sol·licitants, de les cooperatives fusionades o del grup cooperatiu establit.
  
- Balanços i comptes de pèrdues i guanys de l'acord o concert subscrit per les societats sol·licitants, de les cooperatives fusionades o del grup cooperatiu establit. Esta documentació haurà d'estar firmada pel representant legal de l'entitat i hi haurà de constar el seu segell.
  
- Certificat dels acords adoptats, amb referència a les condicions de les aportacions a realitzar.
  
h) Per a les subvencions de l'article 2, paràgraf 1.3:
  
- Contracte de treball registrat per l'INEM.
  
- Certificat de l'INEM que acredite la desocupació prèvia a la contractació.
  
- Alta en la Seguretat Social.
  
- Certificat de vida laboral.
  
2. El termini de presentació de sol·licituds serà de tres mesos des de la publicació de la present ordre en el DOGV.
  
3. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es requerirà l'interessat perquè en el termini de 10 dies esmene la falta o adjunte els documents preceptius, amb indicació que, si no ho fa així, es considerarà que desisteix de la seua petició, i s'arxivarà sense més tràmit.
  
Article 5. Criteris per a la valoració de les sol·licituds
  
Les sol·licituds d'ajuda presentades a l'empara d'esta ordre seran objecte de valoració, i es consideraran prioritàries aquelles que tinguen en compte els següents aspectes:
  
1. Interés social dins del marc comarcal o local on es duga a terme l'activitat.
  
2. Viabilitat tècnica, econòmica i financera de la societat sol·licitant i del projecte d'inversió o actuació a subvencionar, per a la qual cosa serà necessari un informe tècnic favorable d'una entitat representativa.
  
3. La situació econòmica de la societat, que justifique la concessió de la subvenció.
  
4. El fet d'haver rebut, o no, altres ajudes, ja siga procedents de la Generalitat Valenciana o d'altres administracions.
  
5. La creació o manteniment de llocs de treball per a joves menors de 30 anys i majors de 45 anys, que hagen sigut inscrits com a desocupats en les corresponents oficines d'ocupació, en el període immediatament anterior a la seua col·locació.
  
6. Desenrotllament d'activitats en sectors vinculats a la conservació mediambiental i a la investigació ecològica, així com al desenrotllament tecnològic de pràctiques vinculades als controls i al creixement cooperatiu.
  
7. Localització geogràfica en zones deprimides en la Comunitat Valenciana.
  
Article 6. Resolució de concessió de les ajudes
  
1. Rebudes les sol·licituds, la Direcció General d'Ocupació i Economia Social instruirà els expedients, podent demanar als sol·licitants l'aportació original de qualssevol altres documents o dades aclaridors que estime necessaris per a millore resoldre la sol·licitud formulada.
  
2. La competència per a la concessió o denegació de les ajudes previstes en la present ordre correspon al conseller d'Ocupació, Indústria i Comerç.
  
3. La resolució de concessió de les ajudes en fixarà expressament la quantia i incorporarà, si és el cas, les condicions, obligacions i determinacions accessòries a què s'haja de subjectar el beneficiari.
  
4. La resolució es notificarà als interessats en el termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. El termini màxim per a tramitar i resoldre els expedients serà de dos mesos a comptar de l'acabament del termini de presentació de sol·licituds. Transcorregut el termini sense que hi haja recaigut resolució, s'entendrà desestimada la sol·licitud de concessió de l'ajuda en el termes previstos en el articles 43 i 44 de la Llei 30/1992.
  
6. Les resolucions a què es refereixen els paràgrafs anterior exhaureixen la via administrativa i contra elles podrà interposar-se recurs contenció administratiu davant el Tribunal Superior de Justícia de la Comunitat Valenciana, en el termini de dos mesos a comptar de l'endemà de la notificació de la resolució corresponent.
  
Article 7. Resolució d'incidències
  
1. L'òrgan competent per a la concessió de les ajudes establides en la present ordre resoldrà les incidències que es produïsquen amb posterioritat a la concessió, com pròrrogues de termini, modificacions justificades del projecte inicial o qualsevol altra variació en les condicions particulars de la concessió.
  
2. El beneficiari haurà de comunicar, en qualsevol moment de la vigència de l'expedient, la concessió d'altres ajudes públiques o privades que haguera obtingut per al mateix projecte amb posterioritat a la data de la presentació de la sol·licitud.
  
Article 8. Control de les ajudes
  
1. Correspondrà a la Direcció General d'Ocupació i Economia Social dur a terme la funció de control de les subvencions concedides, així com l'avaluació i seguiment del present programa.
  
2. Per a la realització d'estes funcions s'utilitzaran tots els mitjans que estiguen a la disposició de la Conselleria d'Ocupació, Indústria i Comerç, fins i tot la contractació amb tercers, i la col·laboració en el marc que siga procedent amb la Inspecció de Treball i Seguretat Social.
  
3. El beneficiari estarà obligat a sotmetre's a les actuacions de control financer de la Intervenció General.
  
Article 9. Liquidació de les ajudes
  
1. Una vegada dictada resolució de concessió i d'acord amb el contingut d'esta es lliurarà la subvenció concedida de la forma següent:
  
a) La subvenció per inversió es lliurarà una vegada presentades les factures i tots altres documents justificatius de les despesa efectuada conforme a la legalitat vigent, en la forma i terminis que establisca la resolució de concessió. En qualsevol cas, es podrà anticipar el 15% de la subvenció, després de la presentació d'un aval bancari per la quantia de la bestreta, d'acord amb allò establit en l'article 47 bis del Text Refós de la Llei d'Hisenda Pública de la Generalitat Valenciana.
  
Quan les subvencions financen inversions que exigisquen projectes tècnics d'execució, equipament, etc., estos s'hauran de sotmetre a informe de l'Oficina de Supervisió de Projectes o tècnics designats per Conselleria d'Ocupació, Indústria i Comerç. En tot cas, els pagaments parcials o el total de la subvenció concedida s'efectuaran després de la certificació de l'obra expedida per tècnic competent.
  
b) La subvenció per a la integració sociolaboral es lliurarà després de la presentació del certificat acreditatiu de l'efectiva integració social en l'empresa. En el cas de societats laborals, escriptura pública d'inscripció d'accions o participacions.
  
c) La subvenció per creació o desenrotllament de cooperatives de segon grau, acords o concerts o per l'establiment de grups cooperatius, es lliurarà una vegada justificada l'acció d'acord amb la documentació exigida en l'article 4 de l'acreditació del desemborsament de l'aportació.
  
d) La subvenció per contractació es lliurarà després de la presentació dels contractes indefinits i la documentació justificativa de les despeses salarials corresponents.
  
2. El termini per a presentar documentació justificativa finalitzarà el 31 d'octubre de 1999, podent excepcionalment prorrogar-se en aquells supòsits en què circumstàncies especials així ho aconsellen.
  
Article 10. Obligacions del beneficiari
  
Sense perjudici d'aquelles que la normativa social vigent estableix per als ocupadors, pel que fa a esta ordre es declaren expressament les següents obligacions:
  
- Formalització dels contractes de treball per escrit.
  
- En el supòsit que els treballador contractat cause baixa en l'empresa, esta tindrà l'obligació de contractar-ne un altre que reunisca idèntics requisits en un termini màxim d'un mes a comptar del cessament d'aquell. Esta circumstància haurà de ser comunicada a l'òrgan que va concedir la subvenció.
  
- Mantenir els llocs de treball creats i subvencionats, així com els ja existents de caràcter indefinit un mínim de tres anys.
  
- Facilitar totes les dades i la informació, en qüestions relacionades amb les subvencions concedides, que li siga requerida per la Conselleria d'Ocupació, Indústria i Comerç, així com comunicar a esta les incidències i variacions que es produïsquen en relacions amb aquelles.
  
Article 11. Minoració i resolució de les ajudes concedides
  
1. L'incompliment de les obligacions i terminis establits en la present ordre i en la resolució i la concessió amb posterioritat a la presentació de la sol·licitud d'altres ajudes públiques que en conjunt excedisquen els límits establits, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i totes altres circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació d'esta, donarà lloc a la incoació, per l'òrgan competent per a la concessió de les ajudes, del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
La concessió de les ajudes previstes en esta ordre estarà condicionada a l'existència de crèdit adequat i suficient per a això en els Pressupostos de la Generalitat Valenciana per a l'exercici 1999.
  
Per a complir el que es preveu en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a 1999, per ordre de la Conselleria d'Ocupació, Indústria i Comerç es donarà publicitat de les línies de crèdit i de l'import global màxim destinat a la concessió de les ajudes previstes en la present disposició.
  
Segona
  
En el supòsit que els documents que han d'acompanyar la sol·licitud de concessió de les ajudes ja estigueren en poder de qualsevol òrgan de l'administració actuant, el sol·licitant podrà acollir-se al que estableix l'apartat f de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats o, si és el cas, emesos, i que no hagen transcorreguts més de cinc anys des de l'acabament del procediment al qual corresponguen.
  
En els supòsits d'impossibilitat material d'obtenir el document, l'òrgan competent podrà requerir al sol·licitant la presentació d'aquest o, si no n'hi ha, l'acreditació per altres mitjans dels requisits a què es refereix el document.
  
DISPOSICIONS FINALS
  
Primera
  
Es faculta el director general d'Ocupació Economia Social per a dictar les disposicions, i adoptar les mesures, que considere oportunes per al desplegament i aplicació del que es disposa en la present ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 26 de novembre de 1998
  
El conseller d'Ocupació, Indústria i Comerç,
  
DIEGO SUCH PÉREZ